b'\n_START_ARTICLE_\nAntibiootikumid veekeskkonnas\n_START_PARAGRAPH_\nAntibiootikumid veekeskkonnas v\xc3\xb5ivad p\xc3\xb5hjustada kahjustusi \xc3\xb6kos\xc3\xbcsteemile v\xc3\xb5i l\xc3\xb5ppeda resistentsuse tekkega antibiootikumide suhtes. Antibiootikumid ja ka antibiootikumidele resistentsed organismid satuvad keskkonda peamiselt heitvee kaudu. Eri bakterite geenivahetuse t\xc3\xb5ttu v\xc3\xb5ivad tekkida antibiootikumresistentsed bakterit\xc3\xbcved. Keskkonna saastumise p\xc3\xb5hiallikateks on haiglad, vanadekodud, suured sigalad, aga ka antibiootikumide tootmise k\xc3\xa4igus tekkinud j\xc3\xa4\xc3\xa4tmed.\n_START_SECTION_\nAntibiootikumid keskkonnas\n_START_PARAGRAPH_\nAntibiootikume kasutatakse selleks, et surmata v\xc3\xb5i p\xc3\xa4rssida haigustekitajate levikut. Kuna keha kasutab antibiootikumidest vaid v\xc3\xa4ga v\xc3\xa4ikest osa, siis \xc3\xbclej\xc3\xa4\xc3\xa4nud eritatakse v\xc3\xa4ljaheidetega kanalisatsiooni. Edasi juhitakse vesi reoveepuhastusjaama ja sealt keskkonda. Enamik antibiootikumij\xc3\xa4\xc3\xa4kidest satubki loodusse just reoveepuhastusjaamade kaudu, mis n\xc3\xa4itab, et puhastuss\xc3\xbcsteeme tuleb veel efektiivsemaks muuta.\n_START_SECTION_\nPinnas-vesi keskkonnas\n_START_PARAGRAPH_\nKeskkonnas on antibiootikumid enamasti seotud selles leiduvate ainetega. Vette sattudes seotus kaob, kuna antibiootikumid lahustuvad kergesti. Kui antibiootikumid on seotud mullaosakestega, lagunevad nad aeglasemalt, mis seletab nende pikka p\xc3\xbcsivust keskkonnas. Kuna antibiootikumid akumuleeruvad veekeskkonnas mullast taimedesse, v\xc3\xb5ivad antibiootikumid sattuda inimese v\xc3\xb5i loomade toidulauale. Antibiootikumide liikuvus suureneb kui keskkonnas leidub huumusaineid, kas siis mineraalsel v\xc3\xb5i lahustunud olekus. Keskkonna muutuste t\xc3\xb5ttu (pH muutus, ioontugevus) v\xc3\xb5ivad antibiootikumid pinnaseosakestelt vabaneda.\n_START_SECTION_\nVesi-aktiivmuda keskkonnas\n_START_PARAGRAPH_\nAntimikroobseid aineid nagu sulfoonamiidid, makroliidid, trimetoprime, tsefalosporiinid v\xc3\xb5i fluorokinoloonid v\xc3\xb5ib leida mudast aktiivses olekus k\xc3\xbcllaltki suurtes kogustes. Lisaks sellele korreleerub antibiootikumide hulk reoveepuhasti aktiivmudas aastaste tarbimism\xc3\xa4\xc3\xa4radega, olles k\xc3\xb5rgeim talvel. Heitvee antimikroobne kontsentratsioon s\xc3\xb5ltub mudaheitvee jaotuskoefitsendist. \xc3\x9cleliigne antibiootikumide kasutamine humaanmeditsiinis, loomakasvatuses ja p\xc3\xb5llumajanduses suurendab v\xc3\xa4etisena kasutatavas s\xc3\xb5nnikus olevat antibiootikumide kontsentratsiooni.\n_START_SECTION_\nResistentsuse teke\n_START_PARAGRAPH_\nAntibiootikumresistentsus v\xc3\xb5ib kujuneda nii keskkonnas, kus leidub palju ravimij\xc3\xa4\xc3\xa4ke, mille doosid j\xc3\xa4\xc3\xa4vad bakteritele surmavast doosist allapoole kuid ka inim- ja loomorganismis. Viimasel juhul siis, kui ravimit manustatakse valesti, kas liiga l\xc3\xbchiajalise kasutamise v\xc3\xb5i ravimi valesti tarbimise tagaj\xc3\xa4rjel. Antibiootikum ei h\xc3\xa4vita patogeenipopulatsiooni t\xc3\xa4ielikult ning kujuneda v\xc3\xb5ib resistentsus kasutatava antibiootikumi vastu. Resistentsust p\xc3\xb5hjustava mutatsiooni tulemusel v\xc3\xb5ib antibiootikumi seondumine mikroobiga muutuda v\xc3\xb5imatuks ning ravim ei suuda tungida l\xc3\xa4bi rakumembraani.\n_START_SECTION_\nAntibiootikumresistentsed bakterid vees\n_START_PARAGRAPH_\nVees olevad bakterid p\xc3\xa4rinevad veekeskkonnast v\xc3\xb5i on eksogeensed \xe2\x80\x93 ajutiselt ja juhuslikult vette sattunud bakterid looma, taime v\xc3\xb5i mulla pinnalt. Enam kui 90% mereveebakteritest on resistentsed rohkem kui \xc3\xbchele antibiootikumile ja 20% on resistentsed v\xc3\xa4hemalt viiele antibiootikumile. Uuringud antibiootikumi resistentsuse kohta on olulised, sest need v\xc3\xb5ivad n\xc3\xa4idata, mil m\xc3\xa4\xc3\xa4ral on inimtegevus muutnud vee\xc3\xb6kos\xc3\xbcsteeme. Resistentsus ei s\xc3\xb5ltu ainult bakterite liigilisest koosseisust, vaid ka kohast, kus nad on. Bakterite suurem resistentsus v\xc3\xb5rreldes avaveekogudega esineb rannikul piki kaldajoont ja suletud lahtedes. Kogu teema kohta on tehtud \xc3\xbcsna v\xc3\xa4he uurimusi.\n_START_SECTION_\nAntibiootikumide ja antibiootikumresistentsete bakterite v\xc3\xa4hendamine heitvees\n_START_PARAGRAPH_\nAntibiootikumresistentsed organismid satuvad reovette inimese v\xc3\xb5i looma elutegevusproduktidega (uriin, v\xc3\xa4ljaheited, s\xc3\xb5nnik ja ka laipade laguproduktid). P\xc3\xb5hilised allikad, kust patogeenid ja antibiootikumresistentsed organismid satuvad reovette, on haiglad, hooldekodud ja suurfarmid (kus organismid on omavahel pidevas kontaktis, tarvitavad palju ravimeid ja levib ohtralt baktereid), aga ka kodusest olmekasutusest. On \xc3\xa4\xc3\xa4rmiselt oluline, suurendada teadlikkust, kuidas takistada antibiootikumresistentsete organismide sattumist keskkonda. Heitvett saab puhastada mitmel moel: klooriga, osooni ja ultraviolettkiirgusega (efektiivne, aga kallis). Eri heitvete puhul v\xc3\xb5ib t\xc3\xb6\xc3\xb6tlemisviis erineda, nt kui vees on ammooniumi, peab suurendama kloori kontsentratsiooni 100 mg/l, kui muidu piisaks 30 mg/l. Antibiootikumij\xc3\xa4\xc3\xa4kide eemaldamiseks saab kasutada ka koagulatsiooni, aktiivs\xc3\xbcsi filtratsiooni, ioonreaktsiooni v\xc3\xb5i mitsell-savi s\xc3\xbcsteemi, mis on paljut\xc3\xb5otav meetod tetrats\xc3\xbckliini ja sulfoonamiidide eemaldamisel.\n_START_SECTION_\nAntibiootikumresistentsete organismide seire vees\n_START_PARAGRAPH_\nT\xc3\xa4nap\xc3\xa4evane molekulaartehnoloogia v\xc3\xb5imaldab antibiootikumresistentsete mikroobide (kolooniate) paremat j\xc3\xa4lgimist. Sama kehtib ka plasmiidide ja teiste geneetiliselt liikuvate elementide kohta, mis on seotud antibiootikumresistentsusega.Geenitehnoloogia annab palju t\xc3\xa4psema pildi sellest, kui keerulised ja mitmekesised on antibiootikumresistentsed bakterid. Antibiootikumresistentsuse ennetamine ja tuleviku prognoosimine s\xc3\xb5ltub investeeringutest \xc3\xb6koloogilistesse uuringutesse.\n_START_SECTION_\nM\xc3\xa4\xc3\xa4ramine\n_START_PARAGRAPH_\nAntibiootikumide ja antibiootikumresistentsete bakterite m\xc3\xa4\xc3\xa4ramiseks kasutatakse elektroforeesi ja kromatograafiat. Antibiootikumresistentseid mikroobe tuvastatakse tavaliselt antibiootikumtundlikkuse testidega.\n_START_SECTION_\nTulevik\n_START_PARAGRAPH_\nMeetodid, mis tuleks v\xc3\xa4lja t\xc3\xb6\xc3\xb6tada antibiootikumresistentsete kultuuride uurimiseks ja j\xc3\xa4lgimiseks peavad olema odavad ja usaldusv\xc3\xa4\xc3\xa4rsed. Tuleb j\xc3\xa4lgida bakteriaalsete kloonide teket ja neile iseloomulikke resistentseid geene. Samuti on oluline antibiootikumide avastamine vesikeskkonnas, milleks on t\xc3\xa4htis reovee puhastamine antibiootikumidest, neile resistentsetest bakteritest. \xc3\x84\xc3\xa4rmiselt oluline on teha ennetust, v\xc3\xa4ltida inimeste ja loomsete bakterite segunemist pinnaveebakteritega.'